ფიზალისი
ფიზალისი (ლათ. Physalis) — ერთ- ან მრავალწლოვანი მცენარის გვარი ძაღლყურძენასებრთა ოჯახისა. მისთვის დამახასიათებელია კენკრა ნაყოფის უხეშ შალითაში განვითარება. ცნობილია ფიზალისის 100-ზე მეტი სახეობა. მათი უმრავლესობა გავრცელებულია აშშ-ში. საქართველოში ფიზალისის ველური სახეობები გავრცელებულია იმერეთში ონტკოფას, ხოლო ქართლ-კახეთში — დუდღუბოს სახელწოდებით. კულტურაშია პერუული ფიზალისი, მარწყვისებრი ფიზალისი, მექსიკური ფიზალისი. ფიზალისის ნაყოფს იყენებენ ნედლად და გადამუშავებულს (მარინადი, ხიზილალა, კომპოტი, საკონდიტრო წარმოებაში და სხვა). მისი აგროტექნიკა ისეთივეა, როგორის პამიდორისა.